Een vas na Hennenman-plaasaanvalArgieffoto: Nico Strydom ŉ 33-jarige man sal na verwagting Donderdag in die landdroshof op Hennenman in die Vrystaat verskyn in verband met die aanval op ŉ egpaar op ŉ plaas digby die dorp. Brig. Motantsi Makhele, woordvoerder van die polisie, sê die egpaar het op 3 Oktober omstreeks 22:10 by hul bure gekuier toe twee mans die plaashuis ingekom en begin skiet het. Die 60-jarige vrou is in die bors en knie geskiet en haar 62-jarige man is twee keer in die been geskiet. Hul bure was ongedeerd. “Die verdagtes het die egpaar se selfone gegryp en laat spaander.” Volgens Makhele is die egpaar in die hospitaal opgeneem. “Die Vrystaatse polisie se eenheid vir georganiseerde misdaad, saam met Hennenman se speurdiens, het Dinsdag gereageer op inligting wat hulle gelei het na ŉ plaas naby Hennenman. Een van die verdagtes, wat as veewagter werk, het daar geskuil en is in hegtenis geneem. Sy vermeende makker is steeds soek.” Makhele sê die verdagte wat reeds vasgetrek is staan tereg op ŉ aanklag van huisroof.